google/wiki40b huggingface dataset:
Svahken sijte

Historie

Den nåværende reindriften i området har bakgrunn i Felleslappelovens etablering av systemet med reinbeitedistrikt i 1880- og 1890-årene; da samisk reindrift som foregikk utenfor de tilviste områdene ble omplassert til distrikter. Tre familier som drev reindrift i Meldal og Kvikne ble omplassert hit i 1897.
Carl von Linné møtte samer i dette området under sin «dalresa» i 1734.
På 1770-tallet bodde det tre reindrivende familier i området (Jon Nilsson og Kjersti Mortensdatter, Torkel Thomasson og Maria Jonsdatter, og Nils Andersson Fjällstrøm).  På den tiden var det årlige reintrekket utstrakt mellom Femunden på våren, Idre sommerstid og Särna vinterstid.
Daniel Mortenson (1860–1924) bodde og drev reindrift her i store deler av sitt liv.

Språk og skole

Barn fra distriktet har tidligere gått på Åarjel-saemiej skuvle i Snåsa, men har siden 1995 tid fått opplæring i sørsamisk på Elgå skole. Skolen ble nedlagt i 2012 som følge av synkende elevtall.
Fylkeskulturprisvinneren Marja Mortensson er herfra.
Syningen

Syningen er et tidligere skytefelt for forsvaret på Torpoåsen i Ål kommune i Hallingdal, og eies i dag av Brunstad Christian Church, også kalt Smiths venner, i sameie med en lokal grunneier.
Syningen har utsikt over store deler av den norske fjellheimen. Fra den umiskjennelige Syningtoppen har man en unik 360 graders utsikt. På grunn av avstanden til andre topper har man godt innsyn til Hallingskarvet, fjellheimen i sør og nord og på klare dager kan man sågar se konturene av Jotunheimen i det fjerne.
I tilknytning til syningen er det fine veier til gå og sykkelturer sommerstid. Vinterstid tråkkes et godt løypenett med milevis av løyper som knyttes opp mot andre løypenett i fjellheimen i Hallingdal. Huset på Syningen leies ut til ferier og arrangementer.
Rowan County kraftverk

Rowan County kraftverk er et varmekraftverk i delstaten Nord-Carolina i det østlige USA. Det har en installert produksjonskapasitet på 960 MW, fordelt på 4 blokker med moderne gassturbiner. Operatør er Southern Power.
Utstyret er vesentlig levert av General Electric, Toshiba og Nooter. Anlegget ble bygget ut i årene 2000–2002. Brenselkilden er naturgass, og fyringsolje.
Verdens radiodag

Verdens radiodag er en FN-dag for markering av radiokringkastingens betydning. Dagen markeres 13. februar. Gjennom verdens radiodag oppmuntres det til internasjonalt samarbeid mellom kringkastere, fremme av informasjonsfrihet og ytringsfrihet i radio.
Dagen ble etablert etter at FNs organisasjon for utdanning, vitenskap, kultur og kommunikasjon (UNESCO) i 2011 sluttet seg til et spansk initiativ for å få 13. februar, datoen i 1946 da United Nations Radio ble vedtatt etablert, som en markeringsdag for radio. FNs generalforsamling støttet dette i desember 2012.
Faksimile

En faksimile er en nøyaktig gjengivelse av et originalt håndskrevet eller trykt verk. Bøker kan således utgis som faksimileutgaver, det vil si som nyfremstilling av en original i både innhold og utseende.
En digital faksimile er et eller en samling av, digitale bilder med avfotograferinger av innhold og layout av en bok eller et dokument.
Ordet skal uttales med trykk på andre stavelse: fak-simile.
Portland (Maine)

Portland er den største byen i den amerikanske delstaten Maine. Byen ligger sør i delstaten i Cumberland County ved atlanterhavskysten. Portland er i dag det økonomiske og kulturelle sentrum av Maine og et populært turistmål på grunn av det historiske havneområdet. Folketallet (2012) er på 66 214, med forsteder er folketallet rundt 203 000. Utenfor byen ligger lufthavnen Portland International Jetport.
Byen har hatt flere navn. Indianerne som først bodde her kalte stedet «Machigonne». Britene som slo seg ned her i 1632 og etablerte en handels- fiskeri- og havneby kalte byen for «Casco», senere «Falmouth» i 1658. Byen ble lagt i ruiner av Wampanoagene i 1675, og igjen i 1775 av Britene under uavhengighetskrigen.
En del av Falmouth som ble kalt «The Neck» («Halsen») ble bygget ut som havneområde, separert fra resten av byen, og fikk navnet «Portland» i 1786. Portland var delstatshovedstad i Maine fra da staten ble medlem i 1820 til 1832 da hovedstaden ble flyttet til Augusta.
I 1866 brant mye av Portland ned til grunnen på uavhengighetsdagen 4. juli. Byen ble i stor gjenoppbygget med stein- og murbygninger.
From First To Last

From First to Last (stundom forkortet til FFTL) er en amerikansk gruppe fra Orlando i Florida. Musikken har blitt karakterisert som post-hardcore.
From First to Last startet som et skoleband med pønkemusikk som kalte seg for First Too Last, dannet av den nåværende gitaristen Matt Good. Senere kom Travis Richter også på gitar. Kort tid deretter ble Joey Antillion (bass) og Derek Bloom (trommer) med i gruppen. På den tiden da de spilte inn sin første plate, EP-en Aesthetic var også vokalisten Phillip Reardon med i gruppen. 
Platen Aesthetic EP ble gitt ut i 2004, og deres første hele album, Dear Diary, My Teen Angst Has a Bodycount, ble gitt ut samme år på Epitaph Records og 21. mars 2006 kom albumet Heroine.
From First To Last er nå oppløst, Sonny Moore, FFTLs vokalist trakk seg fra gruppen, og de gjenværende medlemmene ble enige om å starte på nytt med ny vokalist.
Indian Airlines Flight 605

Hendelsesforløp

Flyet, et Airbus A320-231 med registreringsnummer VT-EPN og et datastyrt fly-by-wire-kontrollsystem, hadde gjennomført sin første prøveflyvning i 1989 og var mindre enn ett år gammelt på tidspunktet for ulykken. Det tok av fra Chhatrapati Shivaji internasjonale lufthavn i Mumbai (tidligere Bombay) kl. 11.58 lokal tid med en besetning på syv og 139 passasjerer om bord, og med Bangalore-Hindustan lufthavn som destinasjon. Styrmannen som satt i venstre sete førte flyet og gjennomgikk sin første av ti testflyvninger (eng. route checks) påkrevd for å bli forfremmet til kaptein. Ved siden av han i høyre sete satt en såkalt check airman (kaptein og kvalifisert instruktør). 
Flyvningen fra Mumbai til Bangalore var normal. Været i Bangalore var bra, og landinger ble utført mot øst på rullebane 09. Mannskapet hadde opprinnelig tenkt å følge en VOR/DME-innflyvning til rullebane 09, men godtok senere å få vektorer fra kontrolltårnet for en visuell straight-in innflyvning. Mannskapet var i gang med å foreta en visuell innflyvning til rullebane 09 da flyet nærmet seg Bangalore, uvitende om at de allerede hadde fått flyet til å befinne seg under den trygge glidebanen som følge av en bratt nedstigning. 
Til å begynne med var flyet riktig konfigurert for en manuell innflyvning og landing, men under innflyvningen gjorde pilotene en rekke feil ved valg av modus for flystyringssystemet som førte til at flyet holdt en ekstremt lav hastighet og produserte for liten skyvekraft i den kritiske, avsluttende fasen av innflyvningen. Disse omstendighetene førte til at flyet havnet under den forutbestemte glidebanen. Pilotene la ikke merke til den uvanlig lave hastigheten og skyvekraften inntil et punkt hvor det ble klart at en vellykket avverging av ulykke ikke var mulig å oppnå. Flyet traff først bakken i en lokal golfbane med kraft nok til å komme seg opp i lufta igjen, før det kort tid etterpå traff bakken en andre gang og kolliderte i en jordvoll, skled bortover, mistet begge motorene og landingshjul, gikk opp i flammer og til slutt kom til ro kl. 13.03, da omtrent 700 meter fra den nærmeste enden av rullebanen. Fire av de syv besetningsmedlemmene (inkludert begge pilotene) og 88 av de 139 passasjerene om bord omkom.

Etterforskning

Pilotenes manglende forståelse av flyets oppførsel og reaksjoner i ulike operasjonsmodi ble oppgitt som den mest sannsynlige årsaken til styrten. Opptak fra taleregistratoren viste at det syntes å være noe forvirring omkring de automatiske lydsignalene fra terrengvarslingssystemet (GPWS) om flyets høyde over bakken, samt omkring økning av motorkraft, siden flyets autopilot var stilt inn på modus for tomgang/åpen nedstigning (eng. idle/open descent mode).
Det flerspråklige bibliotek

Det flerspråklige bibliotek (DFB) er et kompetansesenter for flerkulturelle bibliotektjenester og rådgivere for bibliotek, og en del av Nasjonalbiblioteket.
DFB kjøper inn og låner ut bøker, lydbøker, film og musikk på mange språk. Disse språkene er: Albansk, amharisk, arabisk, bosnisk, burmesisk, dari, engelsk, finsk, fransk, hausa, hindi, joruba, kinesisk, kroatisk, kurdisk, litauisk, nederlandsk, oromo, panjabi, pashto, persisk, polsk, portugisisk, rumensk, russisk, serbisk, shona, somali, spansk, swahili, tagalog, tamil, thai, tigrinja, tsjetsjensk, tyrkisk, twi, ungarsk, urdu og vietnamesisk.
Ingrid Auerswald

Verdensrekord

I Verdenscupen i Canberra i 1985 løp Göhr, Silke Gladisch-Möller og Sabine Günther 4 x 100 meter på tiden 41,37 s, en tid som per 12. september 2009 fortsatt er verdensrekord.
Tarchies

Tarchies er i etruskisk mytologi visdommens gud, og på latin ble navnet hans stavet Tages.
Han viste seg når markene skulle pløyes og lærte etruskerne om spådommer og å lese varsler. Han er enten sønn eller sønnesønn av Tinia (tilsvarende romerske Jupiter og greske Zevs), eller han ble født direkte fra en nypløyd åker. Han er avbildet med to slanger som føtter , og noen kilder hevder at han var en daimon.
VM i skiskyting 2016 – Normaldistanse menn

VM i skiskyting 2016 20 km normaldistanse menn arrangeres i Holmenkollen torsdag 10. mars kl 15.30. Man går 5 runder á 4 km. med 4 skytinger, liggende, stående, liggende og stående. 1 tilleggsminutt pr bom.
Mexicantha garciorum

Utseende

Middelsstore (vingespenn ca. 50 millimeter), brunlige eller brunrosa påfuglspinnere. Forvingen er litt tilspisset og har en mørk skråstrek som går fra bakkanten til vingespissen, midt i forvingen en litt udefinert, lys "krusedull"-tegning.

Utbredelse

Arten er utbredt i Mexico.
Kritt (bergart)

Kritt er en myk, hvit og porøs form av kalkstein. Det formes i grunt vann ved at mineralet kalsiumkarbonat hoper seg opp i form av skall fra forskjellige marine grønnalger med skall. Kritt har vært mye brukt som byggemateriale, men brukes i dag også til en rekke andre ting. Kritt brukes for eksempel til å skrive med på tavle, og til å tegne med på stein eller asfalt. Kritt har idag blitt erstattet med gips til bruk på tavler. Kritt er også ofte utgangspunktet for lesket kalk.
Krittformasjoner, i Europa stammer i hovedsak fra krittalderen 65 til omtrent 100 millioner år siden. Den er svært mineralrik, og i ren form er den alltid hvit, men ofte vil den kunne være rød eller grå på grunn av varierende innslag av jernmineraler eller leire. For å utvinne krittet finnes det i dag teknologisk hjelp. Mulig er det når krittet tørker, da kan det lett skilles fra andre mineraler.
Östra Grevie

Östra Grevie er et tettsted i Vellinge kommune i Skåne län i Sverige. I 2010 hadde tettstedet 598 innbyggere.
Factotum (album)

Factotum er et musikkalbum med Kristin Asbjørnsen, utgitt i 2006.
Aulacotoma

Utseende

En stor, avlang trebukk. Hode og pronotum er svarte, dekkvingene gulbrune. Antennene er tynne og omtrent så lange som kroppen hos hannen, noe kortere hos hunnen. Pronotum er trapesformet med piggete ytterkant. Dekkvingene er parallellsidige med stumpvinklede "skuldre".

Levevis

Larvene lever i død ved, utviklingstiden er flere år.

Utbredelse

Arten finnes på Madagaskar, Mauritius og Komorene.
Cantharis

Utbredelse

Cantharis er utbredt i hele verden, unntatt Antarktis og Arktisk.

Utseende

Cantharis er vanligvis mellom 5–20 mm lange. Flere av artene er svært lik hverandre, samtidig som noen har tendens til å være fargevariable. Mange har et lyst framhode og mørkt bakhode. Pannen har en forhøyning mellom antennefestene. Palpenes (munnføtter) endeledd er økseformet og ikke smalt, ovalt. Antennenes tredje ledd vanligvis lengre enn det andre leddet. Brystskjoldet (pronotum) er ofte lyst, gjerne rødgult, med en mer eller mindre tydelig midtflekk. Det har bare en svak innbuktning i bakkanten og har en overflate som ikke er grovt rynket eller punktert. Brystskjoldets bakhjørner er vanligvis avrundet avsatt, men ikke tydelig utstående. Leggene på bakbeina er vanligvis krummet inn mot kroppen. Dekkvingene skjuler normalt hele bakkroppen og er dekt av fine hår.

Levevis

Cantharis finnes på blomster, trær og busker. vanligvis i juni og juli. Larvene lever som predatore (rovdyr).  
Cantharis tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Stenopisthes

Utseende

En middelsstor, skinnende metallisk grønn gullbasse. Hos denne arten er clypeus knapt merkbart innskåret i midten. Oversiden er fint og nokså tett punktert, dekkvingene med svake punktrader.

Levevis

Larvene lever gjerne i råtnende ved eller annet dødt, organisk materiale.
De voksne billene besøker gjerne blomster for å ete pollen.

Utbredelse

Arten er utbredt i Australia.
Cryptonychini

Utseende

Nokså små, lange og slanke, gjerne brokete fargede bladbiller. Hodet er lite, antennene forholdsvis lange og tynne. Pornotum er rundet, dekkvingene nokså lange og jevnbrede, med svært grove punkter og opphøyde lengderibber. Beina er temmelig korte.

Levevis

Både larver og voksne lever på planter og eter fra dem. Noen av artene er regnet som skadedyr.

Utbredelse

Gruppen er utbredt i Sørøst-Asia og Afrika, og særlig i Oseania.
Borej-klassen

Borej (russisk Борей), eller Prosjekt 955, med NATO-betegnelsen Dolgorukiy, er en russisk ubåtklasse. Meningen er at Borej-klassen skal erstatte ubåtene i de eldre klassene Kalmar og Akula, som ble bygget i sovjettida. Ubåtene er atomdrevet og kan skyte ut atomraketter når fartøyet er neddykket.

Navn

Klassen har navn etter vindguden Boreas.

Hovedvåpen

RSM-56 Bulava, 16 stykker, er hovedvåpen. Missilene er i kategorien SLBM.

«Jurij Dolgorukij»

Den strategiske SSBN-ubåten (K-535) «Jurij Dolgorukij» av Borei-klasse, en koloss på 170 meter og toppfart på 25 knop. Ubåten blir dreven av atomkraft og er i tillegg bestykket med 16 RSM-56 Bulava-missiler, som kan inneholde opptil 10 stridshoder hver, selv om hvert missil normalt er utstyrt med færre. «Jurij Dolgorukij» har et mannskap på 102 personer.
Cryptoryctes

Utseende

Middelsstore, svært kraftige, blanke, mer eller mindre rødbrune biller, hodet og pronotum kan være svarte. Beina er korte og kraftige. Hos hannen har pronotum et horn ved forkanten og et par horn eller spisse knøler i bakre del, mellom disse kan det være en uthuling og felter med lange hår.

Utbredelse

Slekten er utbredt i Australia, i tillegg forekommer én art i Sørøst-Asia.
Ich bin von Kopf bis Fuß auf Liebe eingestellt

«Ich bin von Kopf bis Fuß auf Liebe eingestellt» er en tysk sang fra 1930 med melodi og tekst av Friedrich Holländer. Den ble opprinnelig fremført av Marlene Dietrich i filmen Den blå engel (Der blaue Engel), Dietrich spilte også inn den mest berømte engelske versjonen på plate, med tekst av Sammy Lerner og tittelen «Falling in Love Again (Can't Help It)».

Kevin Ayers' versjon

«Falling in Love Again» ble utgitt på singlen Island WIPS0271 i februar 1976. Det var Kevin Ayers' siste utgivelse for Island Records. Produsent var Muff Winwood. Platens B-side, «Everyone Knows the Song», var en Ayers-original. Etter utgivelsen underskrev Ayers en kontrakt med Harvest Records og begge sporene inngikk på hans album Yes We Have No Mañanas (So Get Your Mañanas Today). Singelen ble også gjenutgitt i deler av Europa noen måneder senere med Ayers-originalen «The Owl» på B-siden.

ADX' versjon

«Falling in Love Again» er en 12"-single for plateselskapet Sire med The Adicts under navnet ADX. Den ble utgitt i 1985.

Norske versjoner

Tekstforfatteren til «Jeg er fra topp til tå» er ikke angitt. Egil Hagen har skrevet en annen norsk tekst. Den har tittelen «Jeg er fra topp til tå et elskovsstundens barn».
Heinrich Windelen

Utdannelse og bakgrunn

Etter Abitur (artium) i 1939 avtjente Windelen frem til 1940 riksarbeidstjeneste. Deretter studerte han i Breslau fysikk og kjemi, og ble i 1941 utskrevet til hæren, hvor han tjenestegjorde frem til 1945 med siste tjenestegrad sersjant.
Etter repatriering fra krigsfangenskap kom han som flyktning (Heimatvertriebener) til Westfalen og tok kjøpmannsutdannelse frem til 1948. Fra 1949 var han direktør for en næringsvirksomhet i Warendorf.

Familie

Heinrich Windelen er gift og har fire barn.

Parti

Siden 1946 er han medlem av CDU. Fra 1970 til 1977 var han formann for CDU i Westfalen-Lippe.

Parlamentsmedlem

Fra 1947 til 1948 og fra 1964 til 1966 var han medlem av kretsdagen i kretsen Warendorf, og fra 1948 til 1964 medlem av bystyret i Warendorf.
Fra 28. september 1957, da han rykket opp som vara for den tidligere representanten Anton Sabel, til 1990 var han medlem av det tyske parlamentet.
Han var stedfortredende formann for CDU/CSU-fraksjonen fra 1969 til 1980, og fra 1977 til 1981 formann for budsjettkomiteen, etter å ha vært nestformann for samme komité fra 1965 til 1967.
Fra 2. april 1981 til 1983 var han visepresident for det tyske parlamentet.
Windelen, som i likhet med de fleste konservative politikere hadde avvist Willy Brandts østpolitikk og traktat med Polen, stemte 21. juni 1990 sammen med sine fraksjonskolleger Helmut Sauer, Fritz Wittmann, Gerhard Dewitz, Ortwin Lowack, Kurt J. Rossmanith, Herbert Czaja, Franz-Hermann Kappes, Joachim Kalisch, Claus Jäger, Dietrich Mahlo, Matthias Engelsberger og Lorenz Niegel av «folkerettslige grunner og på grunn av krenkelsen av det tyske folks selvbestemmelsesrett» mot anerkjennelsen av Oder-Neisse-linjen som tysk-polsk grense. Den 20. september 1990 avviste han også gjenforeningstraktaten, fordi de fordrevnes rett til hjemmet etter hans syn ble oppgitt, og han ikke kunne akseptere å ofre de fordrevne på denne måten.

Offentlige verv

Den 7. februar 1969 ble han minister for fordrevne, flyktninger og krigsskadede i Kurt Georg Kiesingers regjering, men gikk av noen måneder senere som følge av valget og regjeringsskiftet samme år.
Etter valget i 1983 ble han 30. mars 1983 utnevnt til minister for indretyske forbindelser i Helmut Kohls kabinett. Han gikk ut av regjeringen etter valget i 1987 den 11. mars 1987.
Huangyuan

Huangyuan (kinesisk: 湟源县; pinyin: Huángyuán Xiàn) er et fylke i provinsen Qinghai i Folkerepublikken Kina. Det er del av byprefekturet Xining.
I 1999 var folketallet på 132 484 innbyggere.

Samferdsel

Kinas riksvei 109 løper gjennom området. Den knytter Beijing sammen med Lhasa i Tibet. Den løper vestover fra Beijing via Datong, Yinchuan, Lanzhou og Xining til Golmud før den vender sørvestover mot Lhasa.
Kinas riksvei 214 løper gjennom området. Den fører fra Xining i Qinghai til Jinghong i Yunnan.
Kinas riksvei 315 løper gjennom området. Den fører vestover fra Xining i provinsen Qinghai til Kashgar (Kashi) i Xinjiang.
Det Norske Brenneri

Det Norske Brenneri, tidligere Puntervold/Agder Brenneri, er et norsk brenneri som har sin produksjon og fatlager i Grimstad i Aust-Agder. 
Etter at monopolet på produksjon av alkoholholdige drikkevarer og destillasjon i Norge falt 1. juli 2005, var Agder Brenneri allerede i september samme år var i gang med prøveproduksjon.
Ole Puntervold var eier og destillatør og drev Agder Brenneri under morselskapet K. G. Puntervold AS.
I januar 2014 kjøpte det Norske Brenneri Puntervold AS og Agder Brenneri av Ole Puntervold.
Det Norske Brenneri er i 2016 ifølge produsenten Norges nest største brennevinsprodusent.
Coscinocera eurystheus

Utseende

En meget stor, brun påfuglspinner. Hannens vingespenn er ca. 160 millimeter, hunnen er litt større. Hannens forvinger er litt sigdformede, bakvingene trukket ut til en lang stjert. Vingenes gjennomsiktige flekker er nokså små, halvsirkel- til halvmåneformede. Hunnen er lysere brun, de gjennomsiktige flekkene er større og dråpeformede og bakvingen er ikke trukket ut til en stjert, men har en bredt forlenget bakflik.

Levevis

Larvene lever på ulike slags busker og trær. Disse artene kan utnytte en rekke forskjellige fødeplanter. De voksne sommerfuglene tar ikke næring til seg, men overlever på fett de har lagret fra larvetiden. De svære hunnene sitter mest i ro og sender ut feromoner, som de aktive hannene kan merke på lang avstand.

Utbredelse

Arten er utbredt på den vestlige delen av Ny-Guinea og nærliggende øyer.
Västra Torup

Västra Torup er et småsted i Hässleholm kommune i Skåne län i Sverige. I 2005 var Marieholm regnet som et tettsted, og hadde da 210 innbyggere, men i 2010 var innbyggertallet sunket under 200, som er grensen for å regnes som tettsted i Sverige.
Livestrong Foundation

Livestrong Foundation, tidligere Lance Armstrong Foundation, er en amerikansk ideell organisasjon som gir støtte til mennesker som rammes av kreft. Den er kjent for sine såkalte Livestrong-armbånd, som selges for å samle midler til organisasjonens formål.
Lance Armstrong Foundation ble grunnlagt i 1997 av syklisten Lance Armstrong, som selv hadde vært kreftsyk. Organisasjonen har sitt kontor i Austin i Texas.
Karel Hlavatý

Utdannelse

Hlavatý var opprinnelig utdannet billedhugger, før han viet seg til teaterkunsten.

Tsjekkoslovakia

Hlavatý var sjefscenograf og regissør ved Divadlo Radost (Radost-teatret, etablert i 1947) i Brno i en periode på åtte år. (Radost betyr glede på tsjekkisk.) Deretter ble han underdirektør og sjefscenograf ved det prestisjefylte marionetteateret som var etablert av Josef Skupa (1892-1957) i Praha. Parallelt arbeidet han som professor ved teaterakademiet i Praha. Han var sentral i oppbyggingen og videreutviklingen av det profesjonelle tsjekkiske figurteateret. Særlig var han en nøkkelfigur i utviklingen av det såkalte "svarte teater" på 1950-tallet; en teaterform der dukkeførerne er kledt i svart og beveger dukker og gjenstander på scenen i takt med rytmisk musikk. Hlavatý presenterte denne teaterformen på Verdensutstillingen i Brüssel i 1958. Bruken av svartkledte scenearbeidere er for øvrig kjent fra japansk teaterkunst, herunder fra den japanske figurteaterformen bunraku, der disse scenearbeiderne betegnes som kuroko (når også ansiktet er dekket av svart) og koken (når den svartkledte scenearbeideren ikke har tildekket ansikt).
Han prosjekterte dessuten det første dukketeateret som ble startet opp i Hanoi i Vietnam.

Norge

I 1969 kom Hlavatý til Norge. Hans første forestilling på en norsk scene var på Det Norske Teatret med forestillingen Onkel Eventyr. Året etter satte det samme teatret opp Måne over gjøglervogna, der Hlavatý demonstrerte "svart teater" i kombinasjon med dans og dramatisk lyssetting ("ultralys"); det siste betegnes ofte som skyggespill. Hlavatý var regissør for Måne over gjøglervogna, som han også hadde skrevet manus til og designet dukkene til. 
Fra 1969 til 1987 underviste han i figurteater ved Statens lærerhøgskole i forming i Oslo. Han arbeidet også som scenograf og regissør ved en rekke norske institusjonsteatre, blant annet Den Nationale Scene i Bergen, Riksteatret og Nationaltheatret, i tillegg til at han fortsatte samarbeidet med Det Norske Teatret.
Han engasjerte seg også i videreutviklingen av Vestlandske Teaterlag, som hadde blitt stiftet i 1967, og etablerte sammen med Anne Gullestad Niels Klim Teatret som et underbruk av teaterlaget.
Han mottok Oslo kommunes kulturstipend i 1981, og i 1984 mottok han Statens stipend for eldre fortjente kunstnere. 
I 1987 ble han engasjert av Hordaland Teater for å bistå i oppbygningen av et dukketeater ved dette nye institusjonsteatret. Han la ned et stort arbeid for Hordaland Teater før han døde i 1988.

Kjente dukker

Det var Karel Hlavatý som i 1970 konstruerte dukken Titten Tei for Birgit Strøm. Dukken ble en stor suksess i en rekke NRK-programmer.

Karel Hlavatyfondet

Fondet ble opprettet i 1999, til minne om Karel Hlavatys store betydning for figurteatrets utvikling i Norge. Midler til fondet ble samlet inn fra en rekke teatre og enkeltpersoner. Stipendet gis til en ung figurteaterkunstner i etableringsfasen. Stipendets størrelse avgjøres av UNIMA Norges styre for hver tildeling. Stipendet tildeles annet hvert år etter søknad. Det kan søkes om studiereiser, idéutvikling eller annet fagrelevant formål.